Clint Eastwood

Clint Eastwood Jr. (* 31. máj 1930, San Francisco, Kalifornia, USA) je americký producent, režisér a herec. Preslávil sa v 60. rokoch 20. storočia ako "Muž bez mena" v sérii spaghetti westernov talianskeho režiséra Sergia Leoneho.
Životopis.
Narodil sa v rodine kníhkupca. S príchodom veľkej hospodárskej krízy bol ale jeho otec, aby uživil rodinu, nútený hľadať si zamestnanie v rôznych kalifornských mestách, takže celá jeho rodina – manželka Ruth, syn Clint a dcéra Jean – cestovala s ním. Keď sa neskôr usadili, absolvoval Clint "Oakland Technical High School". Po ukončení štúdia, v roku 1948, sa Clint živil okrem iného aj ako pastier, drevorubač v Oregone, kurič v oceliarni a dodávateľ pre benzínové čerpacie stanice, a hrával na klavír v rôznych baroch a kaviarňach. V roku 1949 narukoval do armády ako inštruktor plávania do Ford Cordu. Po návrate z vojenskej služby študoval obchodnú školu v "City College" v Los Angeles. 
Okrem filmovej tvorby sa angažoval aj spoločensky, napr. v rokoch 19861988 bol starostom kalifornského mesta Carmel, v ktorom býva. Je druhý raz ženatý – prvou manželkou bola Maggie Johsonová (19531984), s ktorou má syna Kylea (* 1968, jazzový hudobník), a dcéru Alison (* 1972, herečka). Druhý raz sa oženil v roku 1996 s televíznou moderátorkou Dinou Ruizovou, s ktorou má dcéru Morgan (* 1996). Okrem toho má ešte štyri deti – dcéru Kimber (* 1964) s kaskadérkou Roxane Tunisovou, syna Scotta (* 1986, herec) a dcéru Kathryn (* 1988) s letuškou Jacelyn Reevesovou, a dcéru Francescu (* 1993) s herečkou Frances Fisherovou.
Filmové začiatky.
V polovici 50. rokov 20. storočia sa objavil v malých roliach v druhoradých filmoch spoločnosti Universal Studios, išlo prevažne o lacné westerny, dobrodružné snímky, horory a sci-fi, napríklad "Revenge of the Creature" (Pomsta príšery, 1955), "Star in the Dust" (Hviezda v prachu, 1956), "Ambush at Cimarron Pass" (Prepadnutie v Cimarronskom priesmyku, 1958). Súčasne so svojimi filmovými začiatkami si ešte zarábal na živobytie dodávaním plaveckých bazénov a ako osobný strážca. Po podpísaní zmluvy so štúdiom 20th Century Fox bol obsadený do jednej z hlavných rolí televízneho seriálu "Rawhide" (Surová koža), v ktorom medzi rokmi 19591966 hral postavu kovboja Rawdyho Yatesa.
Herecké úspechy.
Slávu a svetovú popularitu však získal účinkovaním v tzv. spaghetti westernovej "dolárovej" trilógii režiséra Sergia Leoneho (i napriek tomu, že o ňom režisér prehlásil legendárnu vetu: „Clint Eastwood má len dve herecké polohy: s klobúkom a bez.“). Najprv v adaptácii Kurosawovho filmu Yojimbo, "Per un pugno di dollari" (Pre hrsť dolárov, 1964), vo voľnom pokračovaní "Per qualche dollaro in più" (Pre pár dolárov navyše, 1965), a v záverečnom filme "Il buono, il brutto, il cattivo" (Dobrý, zlý a škaredý, 1966). V každom z týchto troch filmov stvárnil hlavnú postavu – osamelého, neohrozeného, drsného a cynického pištoľníka so zmyslom pre spravodlivosť a česť. Táto charakteristika je typická pre jeho role i v nasledujúcich rokoch, či už ide o westernový, akčný či detektívny žáner. Tieto filmy zožali úspech predovšetkým v Európe. V USA si Eastwood získal obľubu postavou detektíva Harryho Callahana, ktorá sa objavuje vo filmoch "Dirty Harry" (Drsný Harry, 1971), "Magnum Force" (1973), "The Enforcer" (Násilník, 1976), "Sudden Impact" (Náhly úder, 1983) a "Death Pool" (Stávka na smrť, 1988). 
Režijné úspechy.
V roku 1968 založil vlastnú produkčnú spoločnosť "Malpaso" a začal produkovať a aj režírovať svoje ďalšie filmy. Režijne debutoval filmom "Play Mysty for Me" (Zahrajte mi Mysty, 1971). V nasledujúcich rokoch si takmer vo všetkých filmoch, ktoré režíroval, súčasne zahral i hlavnú rolu. Že nezvláda len role drsných chlapov, dokázal v komédiách "Every Which Way But Loose" (Nikdy neprehrať, 1978), a "Any Which Way You Can" (Vždy zvíťaziť, 1980). V 70. a 80. rokoch 20. storočia sa niekoľkokrát pokúšal oživiť (nie veľmi úspešne) niekoľkými filmami vo vlastnej réžii westernový žáner (napr. filmami "High Plains Drifter" (Tulák z šírych plání, 1972), "The Outlaw Josey Wales" (Zločinec Josey Wales, 1976) alebo "Pale Rider" (Bledý jazdec, 1985)).
Ocenenia.
Koncom 80. rokov začal komerčný úspech Eastwoodových filmov opadať. Všetko si vynahradil v roku 1992, kedy bol jeho film z prostredia divokého západu "Unforgiven" (Nezmieriteľní) ocenený štyrmi Oscarmi (za najlepší film, réžiu, strih a vedľajší mužský herecký výkon). Tým začalo ďalšie veľmi úspešné obdobie jeho tvorby. Nasledovali komerčne úspešné filmy "In the Line of Fire" (S nasadením života, 1993), "A Perfect World" (Dokonalý svet, 1993), "The Bridges of Madison County" (Madisonské mosty; 1995) alebo oscarový film "Million Dolar Baby" (2004). V roku 2006 sa predstavil „dvojfilmom“ s témou druhej svetovej vojny "Flags of Our Fathers" (Zástavy našich otcov, 2006) a "Letters from Iwo Jima" (Listy z Iwo Jimy, 2006). Dva roky na to v jeho réžii vznikli filmy "Changeling" (Výmena 2008) a "Gran Torino" (2008). Zatiaľ naposledy si réžiu vyskúšal v snímku "Invictus" (Neporazený 2009).
Okrem Oscarov za filmovú tvorbu bol počas svojej kariéry niekoľkokrát ocenený tiež ďalšími cenami, napr. cenou "Rytier krásnych umení" (1985) vo Francúzsku, "Pamätnou cenou Irvinga G. Thalberga" (1995) za sústavne vysokú kvalitu filmovej produkcie, "Čestným Cézarom" (1998) za celoživotnú tvorbu, alebo "Cenou za celoživotné dielo" na Medzinárodnom filmovom festivale v Benátkach (2000).